SKRIFTLIG FORESPØRGSEL P-0535/01

af Wilhelm Piecyk (PSE) til Kommissionen

(16. februar 2001)

Om: Problemer i forbindelse med fremme af venskabsbyforbindelser

Som led i venskabsbyforbindelsen mellem Scharbeutz kommune og det spanske Navajas aflagde eleverne fra en realskole i perioden fra den 9. til den 18. oktober 2000 et besøg i den spanske kommune. Den 14 år gamle venskabsforbindelse mellem de to kommuner, der har givet sig udslag i de regelmæssige besøg, er for det meste blevet understøttet finansielt af Kommissionen. Som led i forberedelserne blev der også for besøget i 2000 allerede i foråret rettet en ansøgning til den ansvarlige kommissionstjenestegren om støtte. Da erfaringerne viser, at der i forbindelse med den slags ansøgninger relativt sent træffes afgørelse, der dog i de foregående tilfælde har været positiv, er man også i dette tilfælde gået ud fra et positivt resultat. Først den 20. september 2000 fik Navajas kommune afslag, hvilket i forhold til ovennævnte plan og de allerede indgåede forpligtelser var alt for sent. Alligevel blev rejsen tiltrådt, men arrangørerne havde på grund af de manglende bevillinger fra Kommissionen, som egentlig var indgået i planlægningen, nu besvær med at rette op på dette økonomiske underskud.

I forbindelse med omstruktureringsplanerne for dette opgaveområde bedes Kommissionen besvare følgende:

1. Passer det, at støttemidlerne fra budgetafsnittet for venskabsbesøg og konferencer/seminarer for 2000 allerede var udtømt i foråret 2000? Hvis ja, hvorfor blev der så ikke tidligere givet afslag, så det ville have været muligt eventuelt at omplanlægge den ovennævnte rejse?

2. Er der nu efter, at besøget har fundet sted, stadigvæk mulighed for at yde støtte af EU-midler til denne udveksling af skoleelever?

Svar afgivet på Kommissionens vegne af Viviane Reding

(3. april 2001)

Kommissionens initiativ vedrørende finansiering af venskabsbyprojekter er på en vis måde blevet offer for sin egen succes. Den interesse, der har været omkring dette initiativ i kommunerne, har i vidt omfang overskredet det disponible budgets muligheder. Dette meddelte Kommissionen de berørte parter i august 2000 gennem en meddelelse, der blev offentliggjort i EFT(1).

Det må indrømmes, at personalemangel i de pågældende tjenestegrene i Kommissionen (det oprindelige personale, der skulle varetage disse opgaver, var helt utilstrækkeligt til at kunne klare det stærkt stigende antal ansøgninger) i de seneste år har ført til forsinkelser i sagsbehandlingen, hvilket kan være en del af forklaringen på, at initiativtagerne først modtog svar meget sent.

For at afhjælpe denne situation og sikre en bedre forvaltning af dette initiativ på alle niveauer udvælgelse, fordeling af tilskud i det pågældende år, hurtig sagsbehandling har Kommissionen efter en høring af de organisationer, der deltager i arbejdet med venskabsbyforbindelser (repræsentanter for 29 nationale afdelinger af Rådet af Kommuner og Regioner i Europa (CCRE) og Verdensforbundet af Venskabsbyer (UTO)) besluttet sig til fra år 2001 at indføre den procedure for indkaldelse af forslag, der i vidt omfang anvendes i forvaltningen af Kommissionens tilskud.

En efterfølgende finansiering af den aktion, det ærede medlem omtaler, er desværre ikke mulig, fordi budgettet for år 2000 er opbrugt, og budgetmidlerne for år 2001 er øremærket til nye projekter, som skal udvælges og finansieres efter den nye procedure gennem indkaldelse af forslag.

(1) Meddelelse om programmet for støtte til venskabsbyforbindelser (EFT C 238 af 22.8.2000).